הוועדה המיוחדת לעניין נגיף הקורונה החדש ולבחינת היערכות המדינה למגפות ולרעידות אדמה, כנסת 23, פרוטוקול מספר 56, 2020-08-24 13:05

יפעת שאשא ביטון: צוהריים טובים לכולם, אני ברשותכם פותחת את דיון הוועדה בנושא סטטוס גיבוש מתווה להפעלת אירועי תרבות, ישיבת מעקב.

יפעת שאשא ביטון: אנחנו למעשה מקיימים סדרה של דיונים בנושא פתיחת אירועי התרבות באופן כללי, כי בתחילה הצלחנו להשיג בעצם אפשרות לאירועי תרבות במרחבים חיצוניים ואנחנו התעקשנו כאן בוועדה שייפתחו גם אולמות התרבות הסגורים.

יפעת שאשא ביטון: בשבוע שעבר סוכם לשמחת כולנו שב-1 בספטמבר אולמות התרבות יוכלו לפתוח את שעריהם, אבל אנחנו התחייבנו שאנחנו לא נאפשר פתיחה רק לשם הפתיחה אלא אנחנו נוודא שבאמת יהיה כאן מתווה ריאלי, אמיתי, שיאפשר להם גם מבחינה כלכלית לקיים את המופעים ולכמה שיותר אנשים מעם ישראל לבוא ולהחזיר קצת מזור לנשמה.

יפעת שאשא ביטון: משרד התרבות, אתה רוצה להתייחס לפני שאנחנו מתקדמים?

יפעת שאשא ביטון: הדיון הוא מאוד תכל'ס.

יפעת שאשא ביטון: אנחנו לא נתחיל לשמוע את הכול מחדש.

יפעת שאשא ביטון: אנחנו רוצים לדעת איפה אנחנו עומדים ושהדברים מגיעים לכדי פתרון, אז בבקשה.

גיא גוטמן: שלום לכולם, תודה גבירתי יושבת-הראש.

גיא גוטמן: אני רוצה לעדכן שלפני כשבוע פתחנו את האפשרות למופעים בחוץ באישורים שמגישים למשרד התרבות, עד 500 איש.

גיא גוטמן: מעל 500 איש אישורים שמגיעים למשרד הבריאות דרכנו.

גיא גוטמן: אני רוצה לעדכן את הוועדה שעד היום בתוך פחות משבוע אנחנו אישרנו 187 מתחמים ברחבי הארץ להופעות עד 500 איש.

גיא גוטמן: זה מתחמים שבכל מתחם יש יותר מהופעה אחת, ברובם, כלומר מאות הופעות שאושרו לתקופה הקרובה.

גיא גוטמן: כ-12 מתחמים אושרו על ידי משרד הבריאות למעל 500.

גיא גוטמן: יכול להיות שכשאנחנו מדברים היום, אז כבר אושרו עוד כמה מתחמים.

יפעת שאשא ביטון: כשאתה אומר מעל 500, לכמה הם יכולים להגיע?

יפעת שאשא ביטון: מקום כמו שוני, קיסריה, כמו מקומות מאוד גדולים.

גיא גוטמן: האישורים כרגע בגלל מתווה הקפסולות והמרווחים בין הקפסולות לא מאפשרים גם במתחמים גדולים.

גיא גוטמן: בקשות שהגישו לנו הן לא בקשות על 5,000 ו-10,000.

גיא גוטמן: אף אחד לא הגיש כזה דבר וגם אנחנו שידרנו שלא כדאי להגיש מספרים כאלה, אבל אנחנו סביב ה-1,000, שזה כבר הופך להיות כלכלי גם לאומנים בסדר גודל של A ליסט, מה שנקרא.

יפעת שאשא ביטון: אגב, הדברים נקבעים יחד איתם?

יפעת שאשא ביטון: יש שיח איתם כדי שנדע שאנחנו באמת נותנים מענה שהוא ריאלי?

גיא גוטמן: יש שיח צמוד.

גיא גוטמן: כמובן שיש כאלה שחולמים בגדול ורוצים הופעות פארק ירקון, אבל אנחנו עדיין בעידן של קורונה ואנחנו מבינים שצריך לצעוד צעד-צעד.

גיא גוטמן: אישורים של מופעים ל-1,000 איש, בעינינו זה תשובה טובה.

גיא גוטמן: 1,000 איש במקומות כמו באמפי רעננה שאושר, באשקלון, במועצה אזורית כרמל אם אני לא טועה.

גיא גוטמן: זה פרוס ברחבי כל הארץ.

גיא גוטמן: מופעים של 1,000 איש נותנים מענה סביר ויותר מזה ברוב המקומות.

יפעת שאשא ביטון: זה מתכתב בעצם עם המתווה שהיה ב-14 ביוני או מחמיר?

גיא גוטמן: מבחינת המופעים בחוץ הוא מתווה טוב יותר.

גיא גוטמן: המתווה של ה-14 ביוני דיבר על מקסימום 500 איש באישור מיוחד.

גיא גוטמן: היום 500 איש זה באישור של משרד התרבות.

גיא גוטמן: מעל 500 איש, אישור של פרופ' גרוטו.

גיא גוטמן: האישורים ניתנים מאוד מהר ברגע שעומדים בכללים.

גיא גוטמן: הם מביאים לנו שרטוט של המקום, אנחנו מעבירים את זה למשרד הבריאות.

גיא גוטמן: יש צוות במשרד הבריאות שעובד מול צוות שלנו.

גיא גוטמן: על פי רוב הם מקבלים את האישורים באותו יום, מקסימום יום למחרת אם הם עמדו בכל התנאים.

גיא גוטמן: באמת זה עובד בצורה טובה.

גיא גוטמן: זה שאושרו כ-200 מתחמים ברחבי הארץ בפרק זמן כל כך קצר, זה מוכיח את זה.

גיא גוטמן: לגבי האולמות הסגורים, אנחנו כמוכם גם ממתינים לפתיחה ב-1.9, וכמו שאר האולמות, אנחנו חושבים שאפשר לפתוח ואפשר לחזור למתווה הקודם של ה-14.6 אותו הזכרת, מתווה שמדבר על 70% תפוסה ועד 500 באולם לפי הגודל שלו.

גיא גוטמן: כרגע מתנהל איזשהו, פרופ' גרוטו יספר על זה בטח, שינוי של קצת קונספט שקשור בפתחים של האולם או בדברים כאלה.

יפעת שאשא ביטון: שיאפשר הרחבה בצורה מבוקרת מעבר לדברים האלה?

גיא גוטמן: אנחנו בתיאום גם עם פורום מוסדות תרבות וגם עם מפיקים פרטיים וגם עם גופים עצמאיים, מבינים שמספר "גג" של 500 איש בתוך אולמות סגורים בערים ירוקות ייתן את המענה.

גיא גוטמן: מבחינתנו אם נגיע לדבר הזה, אז אנשים יהיו מרוצים, יוכלו לחזור לעבוד, הפקות יוכלו להתקיים, תיאטראות יפתחו.

יפעת שאשא ביטון: מה קורה באולמות שהם מאוד גדולים?

יפעת שאשא ביטון: אנחנו יודעים שלא כל האולמות הם כאלה אבל באולמות שהם מאוד גדולים, בנייני האומה וכיוצא באלה שיש להם גם יותר מפתח אחד, יש יכולת גם ממפלסים שונים.

יפעת שאשא ביטון: תהיה התייחסות בחלוקה?

גיא גוטמן: כן, יש בקשות גם למופעים באולמות ספורט למשל או דברים כאלה אבל אתן לפרופ' גרוטו להתייחס לזה.

יפעת שאשא ביטון: אוקיי, תודה רבה.

יפעת שאשא ביטון: פרופ' גרוטו, בבקשה.

איתמר גרוטו: כן, אז אני אתייחס רק לאירועים בפנים כי באמת בחוץ אני חושב שסך הכול - - - וגם המתווה החדש לא אמור להשפיע על זה בצורה משמעותית, אולי להיפך אפילו, יכול ליצור מצבים שיהיה יותר.

איתמר גרוטו: זה כבר פתרנו, אז נדבר על מה שעוד לא פתרנו שזה מה שקורה באירועים בפנים.

איתמר גרוטו: אז קודם כל לגבי לוחות הזמנים, הכוונה היא להביא מחליטים לקבינט ברגע שהקבינט יתכנס, אם זה יקרה מחר או מוחרתיים.

איתמר גרוטו: אני לא יודע בדיוק את המועד.

איתמר גרוטו: אם נספיק להתארגן ויכול להיות שזה יהיה ביום רביעי, אז כבר נבוא עם התקנות עצמן ואז אפשר לאשר על המקום את התקנות.

איתמר גרוטו: הן הרבה יותר מפורטות מהצעת המחליטים כי הן כבר קובעות איך זה אמור להתנהל.

איתמר גרוטו: הכיוון הכללי שאנחנו הולכים זה חלוקת הארץ לאזורים, מתווה הרמזור כמו שדיברנו עליו כבר בעבר.

איתמר גרוטו: אולמות התרבות יכנסו לרמזור כך שיושפעו מהצבע של היישוב.

איתמר גרוטו: רוב הארץ כידוע לכם היא ירוקה, אז אני מקווה שיחול עליה המתווה הירוק.

איתמר גרוטו: המתווה הירוק מדבר על אפשרות של התכנסות עד היקף של 60% מהתפוסה ועד מקסימום של 100 איש, אבל אנחנו גם נאפשר כמו שאמר גיא, כל הנושא של לפי מספר הכניסות, להגדיל.

איתמר גרוטו: בעצם זה יהיה ביחידות של 100.

איתמר גרוטו: אם יש מספר כניסות, אפשר להגיד ביחידות של 100 לפי מספר הכניסות.

איתמר גרוטו: להערכתי ברוב המקומות אפשר גם יהיה להגיע אפילו ליותר מ-500.

איתמר גרוטו: זה באמת דומה למתווה הקודם.

איתמר גרוטו: כל שאר הדברים בפנים, זה אותו דבר, זאת אומרת, כיסא כן, כיסא לא.

איתמר גרוטו: זה לא ישתנה כמובן אבל המספר הכולל, אני מעריך שלרוב המצבים ייתן מענה של פתרון שיגיע ל-500 ואפילו ליותר.

איתמר גרוטו: בנוסף, למקומות מאוד גדולים יוכל גם להגיע ל-1,000 איש.

איתמר גרוטו: זה בעצם הלימיט שאנחנו שמים על המקומות הגדולים שיש להם גם מספר פתחים.

איתמר גרוטו: תמיד יש בהופעות גדולות מספר פתחים, מספר מפלסים, אז לא תהיה בעיה לתפעל את זה.

איתמר גרוטו: זה הכיוון הכללי של המתווה.

איתמר גרוטו: בינינו הוא עוד לא סגור לחלוטין ויש עוד כמה דיונים פנימיים איך להתייחס גם לגבי מה בדיוק הסף של להגדיר אזור גדול ומה הסף של מספר האנשים שיוכלו להיכנס פר קפסולה כזאת, אבל בסוף זה הכיוון הכללי.

איתמר גרוטו: אני מאמין כמו שאמרתי בתוכנית לפחות שאנחנו מציגים, שתהיה שם את האפשרות גם לאירועים גדולים בסדר גודל של 1,000, וגם קטנים שיוכלו להיות עד 500 או אפילו אולי יותר במצבים מסוימים, בלי בעיה.

יפעת שאשא ביטון: פרופ' גרוטו וגם משרד התרבות, קודם כל אני מברכת על העבודה ועל ההתקדמות.

יפעת שאשא ביטון: יכולים להיות רגועים כל מי שצופה בנו, שאכן ב-1 בספטמבר הם יכולים להתחיל לעבוד?

איתמר גרוטו: יש מצב במשפטים שמחייב את זה כי בעצם התקנות אמורות לפוג ביום שלישי.

איתמר גרוטו: אני לא בטוח שנספיק לבוא עם תקנות ביום שלישי, לכן תהיה איזושהי דחייה של כמה ימים אבל זה עדיין לא יגיע ל-1 בספטמבר.

יפעת שאשא ביטון: זאת אומרת, הם יכולים להתארגן ל-1 בספטמבר.

יפעת שאשא ביטון: מבחינת

יפעת שאשא ביטון: כם המשרדים אכן מכוונים לשם.

יפעת שאשא ביטון: שמענו גם את ראש הממשלה, אגב, אומר את זה.

איתמר גרוטו: גם בממשלה כמו שאמרתי, הכוונה להעביר את התקנות עוד לפני ה-1 בספטמבר.

איתמר גרוטו: יכול להיות שהתחולה תוגדר 1 בספטמבר אבל בכל אופן לאשר אותן לפני ה-1 בספטמבר.

יפעת שאשא ביטון: אוקיי, מצוין.

איתמר גרוטו: אין לנו הרבה ברירה חוץ מזה.

יפעת שאשא ביטון: אני שמחה על האמירה.

יפעת שאשא ביטון: תודה רבה.

גיא גוטמן: אני רק רוצה להעיר שמספר האנשים שנכנסים בכל כניסה שמוגדר כ-100 איש, לי זה חדש.

גיא גוטמן: דיברנו על מספרים אחרים קצת אבל אנחנו צריכים לדון בזה.

יפעת שאשא ביטון: מה שחשוב, שבסוף המתווה לא יורע מהמתווה שהיה ב-14.6 אלא להיפך, מהסיבה הפשוטה, אגב, שאנחנו במקום אחר מבחינת מגמת התחלואה.

יפעת שאשא ביטון: אנחנו כל הזמן אומרים שזה אירוע מתגלגל, אז אנחנו בוחנים את הדברים תוך כדי התפתחויות.

יפעת שאשא ביטון: בהחלט אפשר לקחת את המתווה ואפילו לשפר אותו איפה שאפשר, במיוחד כשאנחנו מדברים על מקומות גדולים.

גיא גוטמן: אני לא יודע כמה כניסות יש בבית ליסין, למשל.

יפעת שאשא ביטון: תיכף אנחנו נשמע את ההתייחסות כדי שיהיה אפשר לחדד ולעשות את השינויים לפני ששוב מצביעים על משהו שלא סגרנו אותו עד הסוף.

יפעת שאשא ביטון: חבר הכנסת רזבוזוב, רצית להתייחס, בבקשה.

יואל רזבוזוב: האם המתווה הוא גם יהיה לספורט, נגיד לכדורסל?

יואל רזבוזוב: אם אנחנו מדברים על כדורגל, האצטדיונים הפתוחים.

יואל רזבוזוב: האם אנחנו באמת יכולים לעבוד על פי אותו מתווה?

יואל רזבוזוב: יש מינויים.

יואל רזבוזוב: קבוצות יגישו בקשה למשרד ויאשרו להם?

איתמר גרוטו: לגבי קהל, כרגע לא.

איתמר גרוטו: אנחנו עוקבים גם אחרי מה שקורה בעולם.

איתמר גרוטו: במדיניות הזאת כרגע אני מניח שנראה שבאמת יש איזו מגמה כזאת עולמית לפתוח במדינות מסודרות כמו שעשינו עם הכדורגל.

איתמר גרוטו: הרי פתחנו אותו אחרי שגרמניה החליטה, אז אני מניח שאז נוכל להצטרף.

איתמר גרוטו: כרגע המדיניות של שר הבריאות היא שלא להכניס קהל.

יפעת שאשא ביטון: אנחנו נצטרך לקיים על זה דיון נפרד.

יואל רזבוזוב: אז אני אבקש דיון על זה שגם נדע, כי גם הקבוצות צריכות להתכונן, כמו שאמרנו, רשת ביטחון, לא רשת ביטחון.

יואל רזבוזוב: כמובן קהל האוהדים צמאים.

יואל רזבוזוב: אני לא רוצה לחזור לשיח הזה, למה לאלה מותר ולמה לאלה אסור, אבל אם בתרבות אנחנו יודעים להכניס קפסולות - - -

יפעת שאשא ביטון: אנחנו שאמרנו שלא מערבבים ענף בענף.

יפעת שאשא ביטון: אנחנו מטפלים בכל אחד כאילו זה הילד היחיד שלנו.

יואל רזבוזוב: נקודתי אני מסכים מאוד אבל יש פה יציע של 100 איש, אני מאמין, גם בכדורגל וגם בכדורסל.

יואל רזבוזוב: במקום פתוח אפשר לעשות את זה.

יואל רזבוזוב: תודה.

יפעת שאשא ביטון: נקיים על זה דיון נפרד וממוקד.

יפעת שאשא ביטון: תודה רבה חבר הכנסת רזבוזוב.

יפעת שאשא ביטון: חברת הכנסת אורלי פרומן, בבקשה.

אורלי פרומן: קודם כל אני מצטרפת לקריאה של חבר הכנסת רזבוזוב.

אורלי פרומן: זה משרד התרבות והספורט.

אורלי פרומן: כמי שמכירה, שני עולמות שונים ובהחלט ראוי לקיים דיון נפרד על עולם הספורט.

אורלי פרומן: אני רוצה לברך על המתווה של התרבות.

אורלי פרומן: כמובן רוצה לשמוע גם את מנהלי המוסדות.

אורלי פרומן: גיא, הייתה לך הסתייגות לגבי הנושא של הכניסות, אבל שלא יפחת לפחות מה-100.

אורלי פרומן: גם היכלי התרבות בתוך הסיפור הזה.

אורלי פרומן: אנחנו מדברים, פרופ' גרוטו, אולמות התרבות, היכלי התרבות, כל האולמות הסגורים.

יפעת שאשא ביטון: אפילו מתחמים של כדורסל, כל אולמות הכדורסל, דיבר הנציג שאפשר.

אורלי פרומן: לקיים בהם אירועי תרבות.

אורלי פרומן: אם אכן אנחנו ב-1 בספטמבר נוכל לבשר שעולם התרבות נפתח, אז זאת בשורה מאוד טובה וגדולה גם לעולם התרבות, גם לאומנים, גם לכל עובדי העולם הזה ובוודאי לאזרחים.

אורלי פרומן: פרופ' גרוטו, קח בחשבון ששבוע הבא הכנסת בהדממה, אז את כל הנושא של התקנות חייבים לסגור השבוע.

יפעת שאשא ביטון: אם יהיה לכם בעיות עם הוועדות האחרות, אני מוכנה לעלות לכאן גם ביום שישי.

איתמר גרוטו: אני גם אמרתי ליושב-ראש ועדת חוקה שאני מוכן להגיע גם ביום שישי.

איתמר גרוטו: אני מוכן גם בשבת אבל אני מניח שעליו זה לא יהיה מקובל.

אורלי פרומן: הלוואי ונתבשר ובהצלחה לכולכם.

יפעת שאשא ביטון: תודה רבה חברת הכנסת פרומן.

יפעת שאשא ביטון: בואו נשמע את הנציגים מעולם התרבות כדי שיתייחסו למה שהוצג כאן.

יפעת שאשא ביטון: ציפי פינס, בבקשה.

ציפי פינס: אני לא מבינה מה השמחה.

ציפי פינס: אנחנו לא פותחים.

ציפי פינס: אני חושבת שעובדים עלינו, שעשו עלינו ספין.

ציפי פינס: אני שומעת את פרופ' גרוטו.

ציפי פינס: אני מאוד מכבדת אותו.

ציפי פינס: אני שומעת את גיא גוטמן ואני לא מבינה מה הם אומרים.

ציפי פינס: תל אביב היא עיר כתומה.

ציפי פינס: תל אביב לא עיר ירוקה.

ציפי פינס: תל אביב גם לא תהיה עיר ירוקה בגלל המבנה הדמוגרפי שלה.

איתמר גרוטו: שינינו את זה.

איתמר גרוטו: תל אביב ירוקה.

ציפי פינס: הודיעו בכל התקשורת שב-1.9 פותחים.

ציפי פינס: ערערו את העובדים שלנו שהיו בטוחים שאנחנו מתחילים לעבוד ב-1.9 ואז אני מנסה לברר מה המשמעות.

ציפי פינס: אומרים לי, עוד לא.

ציפי פינס: עוד אין הסכמה, עוד לא התכנס קבינט הקורונה, אנחנו עוד לא יודעים מה המתווה, עוד שום דבר לא ברור, הכול בסימני שאלה.

ציפי פינס: מה הברכות האלה?

ציפי פינס: אני מבינה שפתרו את בעיית המוסיקה הקלה ואני מאוד שמחה על זה.

ציפי פינס: לא פתרו את בעיית התיאטרון הישראלי בשום צורה שהיא.

יפעת שאשא ביטון: אנחנו מקיימים את הדיון הזה ואני גם ביקשתי את ההתייחסות שלכם אחרי שנשמע המתווה כדי שאנחנו נראה שבאמת מתקבלות ההחלטות הנכונות שמתאימות למציאות בשטח, אז בואי תגידי לי מה מתפספס פה במתווה שהוצג.

יפעת שאשא ביטון: אגב, לגבי הנושא של כתום וירוק, אומרים כאן שתל אביב היא ירוקה.

יפעת שאשא ביטון: אגב, בכלל החלוקה בתל אביב צריכה להיות אחרת כי אי אפשר להשוות את המספר האבסולוטי של מספר המאומתים בתל אביב אל מול מקומות אחרים.

איתמר גרוטו: לא, לא, זה מבוסס לגודל העיר כמובן.

איתמר גרוטו: תל אביב ירוקה.

יפעת שאשא ביטון: ירוקה.

ציפי פינס: ממתי?

ציפי פינס: אתמול היא הייתה כתומה.

איתמר גרוטו: רק להסביר, שינו את מודל הצבעים שיהיה הרבה יותר הגיוני ויציב.

איתמר גרוטו: המטרה הייתה לשנות את מודל הצבעים שיהיה הרבה יותר הגיוני ויציב, שלא כל יומיים ישתנה, לכן בנינו מודל יותר מתוחכם.

איתמר גרוטו: בתוך המודל הזה תל אביב היא לא עיר צהובה ולא כתומה, היא עיר ירוקה.

איתמר גרוטו: כמו שאמרתי, אני לא רואה שום חשש שיהיה שם קיום של אירועים.

איתמר גרוטו: בסוף צריך לתת לתהליכים האלה לקרות.

איתמר גרוטו: יש תהליכים של ממשלה וכנסת.

איתמר גרוטו: צריכים להבין את זה.

יפעת שאשא ביטון: אוקיי.

יפעת שאשא ביטון: ציפי, בבקשה.

ציפי פינס: אני באמת לא מבינה.

ציפי פינס: הרי לוקח לנו חודש לחזור לעבודה.

ציפי פינס: אם אנחנו יודעים שב-1.9 אפשר לחזור לעבודה, אני מחזירה 200 עובדים שיתחילו להכין, כי לא מכרנו כרטיס אחד שישה חודשים.

ציפי פינס: אנשים לא עבדו פה המון זמן.

ציפי פינס: זה להתחיל לא מאפס, מתחת לאפס.

ציפי פינס: האם אנחנו יכולים להחזיר אנשים לעבודה?

ציפי פינס: אין טעם שנחזיר אנשים לעבודה אם לא יתקיימו הצגות ולפחות 250 איש באולם.

ציפי פינס: אנחנו מפסידים המון כסף.

יפעת שאשא ביטון: אבל הם לא מדברים כאן על 250 איש באולם, הם מדברים על כך שלפי המתווה החדש יכנסו עד 500 איש.

יפעת שאשא ביטון: באולמות גדולים אפילו עד 1,000 איש.

ציפי פינס: באולמות?

יפעת שאשא ביטון: באולמות.

ציפי פינס: אז זה לא יהיה בקפסולות, כי אם יש 1,000 איש, אנחנו צריכים להשאיר מקום לקפסולה.

יפעת שאשא ביטון: מה שהוצג כאן זה שמספר האנשים יכנס על פי מספר הכניסות שיש, ותמיד זה יהיה בהתאם לתו הסגול.

יפעת שאשא ביטון: אם אין לך אפשרות להושיב את האנשים, לצורך העניין, כיסא כן, כיסא לא, איך שזה מוצג אצלכם במתווה, אז יכנס מספר האנשים לפי התו הסגול.

ציפי פינס: וזה אושר?

ציפי פינס: בסדר, אני מבינה.

יפעת שאשא ביטון: יש כאן התחייבות.

יפעת שאשא ביטון: הם גם חייבים להביא את זה לאישור כי התקנות שלהם פג תוקף.

יפעת שאשא ביטון: אם התקנות פגות תוקף, זה אומר שאתם יכולים לעשות הכול כרגיל, אבל בשביל שזה לא יקרה, הם חייבים להביא את התקנות החדשות לאישור הכנסת ולכן זה צפוי להיות עד יום רביעי.

יפעת שאשא ביטון: זה אומר שיאשרו את זה ל-1 בספטמבר.

יפעת שאשא ביטון: יש פה התחייבות גם ממשרד התרבות וגם ממשרד הבריאות וגם שמענו אפילו את ראש הממשלה מדבר על זה שב-1 בספטמבר אתם תתחילו לפעול.

יפעת שאשא ביטון: השאלה רק אם מה שהוצג כאן על השולחן זה בסדר מבחינת המתווה.

יפעת שאשא ביטון: זה מה שחשוב לי לדעת.

ציפי פינס: אין לי שום בעיה עם המתווה.

ציפי פינס: המתווה הוא מצוין בשבילנו.

ציפי פינס: יש לי הרגשה שכל הזמן במקום להחריג אותנו מהחרדים או להחריג אותנו מאולמות האירועים, כל הזמן מחברים אותנו ביחד.

יפעת שאשא ביטון: הדיון פה הוא נפרד, ציפי.

יפעת שאשא ביטון: גם כשרצו להעלות פה את נושא הספורט שהוא חשוב מאוד, נטפל בו.

יפעת שאשא ביטון: ביקשתי לעשות הפרדה.

יפעת שאשא ביטון: אנחנו נטו אתכם כבר דיון שלישי-רביעי, בודקים שהדברים באמת מתקיימים בצורה שהיא ריאלית כדי שכמו שאת אומרת, שהדברים לא יהיו רק איזושהי סיסמא או איזושהי הצהרה אלא שזה יהיה גם בר-קיימא.

יפעת שאשא ביטון: המתווה כפי שהוצג הוא בסדר, את אומרת.

ציפי פינס: המתווה הוא בסדר.

יפעת שאשא ביטון: אוקיי, זה מה שחשוב לנו.

יפעת שאשא ביטון: תהיי בטוחה שאנחנו לא מרפים ואנחנו נעקוב עד שאנחנו נראה את כולנו מצביעים על זה ושזה עובר בשלום.

קריאה: ציפי, כמה כניסות יש בית ליסין?

ציפי פינס: לתוך האולם חמישה.

קריאה: מצוין, אז יש לך 500.

יפעת שאשא ביטון: אז יש 500 איש כל עוד שבאמת שומרים על המרחקים, והגבוה מבין השניים.

יפעת שאשא ביטון: תודה רבה, ציפי.

יפעת שאשא ביטון: אני מרגישה את המתח בקולך.

יפעת שאשא ביטון: אנחנו רוצים להרגיע.

יפעת שאשא ביטון: לא נרפה עד שנראה שהדברים יהיו מאחורינו ושאפשר יהיה להתחיל במופעים.

ציפי פינס: תודה רבה.

יפעת שאשא ביטון: נעם סמל, בבקשה, אם יש לך התייחסות, הערה, שאלה.

נעם סמל: תודה לך יפעת על כל ההתמודדות הזאת שהיא לא קלה.

נעם סמל: גם פעם ראשונה ראש הממשלה בנאום אתמול במסיבת עיתונאים, נכנסה לו המילה תרבות וזה גם לזכותך ולזכותנו, כי אנחנו מתחילים להיות קצת קיימים.

נעם סמל: אני גם לא מבין עדיין, אם אתם אומרים שתל אביב עיר ירוקה וזו בשורה מעולה, האם זה אומר שאני בתור מנהל התיאטרון הלאומי הבימה שמחזיק ארבעה אולמות שונים, יכול בכל אולם, בגדול 500, בבינוני 200 ובקטן 150 או משהו כזה?

נעם סמל: כניסות, גיא גוטמן, זה לא שאלה.

נעם סמל: יש לנו כניסה ראשית אחת ויש עוד שלוש כניסות מסביב.

נעם סמל: אני יכול להכניס את הקהל בשלוש-ארבע שעות, מ-17:00 עד 20:00, אין בעיה.

נעם סמל: השאלה כמה יציאות, כמה דלתות.

נעם סמל: אני לא מבין את הביטוי כניסות כי כניסה זה גם יציאה.

נעם סמל: צריך לקחת בחשבון את כל הדברים האלה.

נעם סמל: אנחנו נשמח מאוד לפתוח את התיאטראות וגם את הקונצרטים וגם את האופרות על מנת שגם נציג בכל רחבי הארץ.

נעם סמל: אם לא נחזיר את השחקנים ואת הצוות הטכני לפעילות, לא נוכל להציג בקריית גת ובקריית שמונה.

נעם סמל: גם הם יהיו סגורים.

נעם סמל: אם הוא לא נותן לתל אביב, ותל אביב עם הכבוד, מחזיקה את רוב התרבות של המדינה, אין תרבות של אומנויות הבמה מסביב לכל הארץ.

יפעת שאשא ביטון: נעם, הסיפור של תל אביב נפתר.

יפעת שאשא ביטון: יש לנו מספיק בעיות אחרות.

יפעת שאשא ביטון: איפה שאין בעיות, לא נמציא אותן.

נעם סמל: הדבר השני שאת צריכה לוודא מול גיא גוטמן שמייצג נאמנה את משרד התרבות ואת שר התרבות זה העניין של הפיצוי.

נעם סמל: יש לנו מתווה לפיצוי בגין אובדן הכנסה.

נעם סמל: אם אנחנו מכניסים על מחזמר בשם "גבעת חלפון אינה עונה" 300 או 400, אני עדיין לא מבין כמה, אז יש לנו מתווה שאושר על ידי שר האוצר.

נעם סמל: אני רוצה לוודא שהמתווה שנקרא פיצוי בגין אובדן הכנסה עצמית, אכן שריר וקיים.

נעם סמל: אנחנו נפתח ברינה כמו שאומרים, יפעת.

נעם סמל: אנחנו צריכים חודש כמו שציפי אמרה, להתכונן, למכור את הכרטיסים, לעורר את המינויים.

נעם סמל: אמרתי גם בפגישות הקודמות וגם אני רוצה שפרופ' גרוטו ישמע.

נעם סמל: הקהל שלנו מאוד נאמן לנו.

נעם סמל: אף מנוי לא ביטל לא בתיאטראות ולא באופרה ולא בפילהרמונית ולא בלהקות המחול.

נעם סמל: הקהל שלנו רוצה את התרבות.

נעם סמל: אני מקווה שבאמת תצליחו להעביר את זה בקבינט הקורונה, ושיהיה לנו חג שמח.

יפעת שאשא ביטון: אמן.

יפעת שאשא ביטון: תודה רבה, נעם.

יפעת שאשא ביטון: אנחנו תיכף נשמע גם את האוצר.

יפעת שאשא ביטון: אתה רוצה להתייחס לנושא של מתווה הפיצוי?

גיא גוטמן: בסיפור של מתווה הפיצוי, נעם, כמו שאתה יודע, אנחנו סיימנו את העבודה.

גיא גוטמן: זה היה מאוד מורכב.

גיא גוטמן: זה יצא להערות ציבור.

גיא גוטמן: חזר מהערות ציבור.

גיא גוטמן: בתוך הערות ציבור הייתה בעיה אחת או עניין עקרוני גדול שאנחנו דנים פה עכשיו.

גיא גוטמן: אני הגעתי כאן לכנסת ישר מדיון באוצר על נושא של החזרת עובדים ואחוז החזרת העובדים שמוסדות התרבות מתחייבים להחזיר לעבודה.

גיא גוטמן: אנחנו בשיח רציף מולכם, מול אורית, מול שאר החברים אצלכם בפורום מוסדות תרבות.

גיא גוטמן: עוד היום נקבעה פגישה נוספת באוצר כדי להתקדם עם זה.

גיא גוטמן: אנחנו מאוד מקווים שלא נצטרך להחזיר את זה שוב להערות ציבור ונוכל למצוא פתרון, אבל במקרה הגרוע זה יצא תוך שבועיים.

גיא גוטמן: אנחנו ממש בשלבים הסופיים.

יפעת שאשא ביטון: שבועיים זה המקסימום.

גיא גוטמן: כן, אם אנחנו ניאלץ להוציא את זה שוב להערות ציבור אחרי תיקון.

נעם סמל: מחר מתחילים למכור.

יפעת שאשא ביטון: בסדר גמור.

יפעת שאשא ביטון: תודה רבה, גיא.

יפעת שאשא ביטון: חבר הכנסת ג'אבר, בבקשה.

ג'אבר עסאקלה: תודה רבה גבירתי.

ג'אבר עסאקלה: רציתי לשאול את פרופ' גרוטו אבל הוא יצא.

ג'אבר עסאקלה: אולי מישהו אחר יכול לתת תשובה.

יפעת שאשא ביטון: מחילה.

יפעת שאשא ביטון: אני אמרתי לו שהוא יכול לצאת.

ג'אבר עסאקלה: בכל זאת אני רוצה להיות על הצד הבטוח.

ג'אבר עסאקלה: אני רוצה להבין אם יש סכנות שיכולים לגרום למשרד הבריאות לחזור בו מהמתווה הזה.

ג'אבר עסאקלה: אנחנו רוצים להגיד לאנשים ב-110%, אתם פותחים ב-1 בספטמבר, אלא אם יש סכנות ואני רוצה להבין מה יכול לגרום למשרד הבריאות לחזור בו מהמתווה הזה.

ג'אבר עסאקלה: הדבר השני בעניין המרחבים הפתוחים או המתחמים הפתוחים.

ג'אבר עסאקלה: דיברת על 184 אם אני לא טועה, גיא.

גיא גוטמן: 187.

ג'אבר עסאקלה: מה הפריסה הגיאוגרפית של המתחמים האלה?

ג'אבר עסאקלה: האם הפריפריה נוכחת שם באופן משמעותי?

ג'אבר עסאקלה: האם היישובים הערביים נוכחים שם גם באופן משמעותי או שזה עדיין המרכז?

גיא גוטמן: אני לא יודע להתייחס ספציפית ליישובים הערביים כי אני באמת לא עברתי על כל הרשימה השמית, אבל גיאוגרפית זה לגמרי פרוס בכל רחבי הארץ.

גיא גוטמן: אין שום מניעה, אין שום חסם.

גיא גוטמן: כל רשות מקומית שרוצה לקחת מגרש חניה, למשל בירושלים לקחו את כיכר ספרא, שמו שם כיסאות ועושים מופעים.

גיא גוטמן: כל רשות מקומית יכולה לקחת כל חניון, כל שטח ולקיים מופעים.

גיא גוטמן: עשינו את זה מאוד פשוט דרך לינק באתר המשרד.

גיא גוטמן: נכנסים, ממלאים טופס הכי פשוט שיש ומקבלים אישור מיידי.

גיא גוטמן: מעבר לזה אנחנו הזרמנו 40 מיליון שקלים לרשויות המקומיות לטובת תמיכה במופעים וגם בנייה של מתחמים כאלה.

גיא גוטמן: אני חושב שהענקנו סל מאוד יפה לטובת הדבר הזה.

גיא גוטמן: אני יודע שבאילת אושרו ובצפון גם אושרו מתחמים, אז זה פריסה מלאה.

יפעת שאשא ביטון: תודה רבה.

יבגני סובה: בקצרה אפשר להגיד כמה מילים?

יפעת שאשא ביטון: אוקיי.

יבגני סובה: קודם כל אני שמח שיש אמירה חד משמעית שתרבות זה חשוב, וחבל שפרופ' גרוטו לא שומע.

יבגני סובה: אנחנו לפחות קראנו לזה כבר מזמן, לבוא ולהגיד, תרבות לא פחות חשוב משאר הענפים שצריך להציל.

יבגני סובה: בלי תרבות אין חיי חברה.

יבגני סובה: בלי תרבות אין חיי המדינה.

יבגני סובה: כפי ששמענו, אנשים לא ביטלו את המנויים שלהם וזה משמח וזה טוב.

יבגני סובה: אנשים שבאים לתיאטרון, רוב הקהל הוא ממושמע ואני בטוח שיהיו מוכנים לבוא שלוש שעות לפני הצגה ושעתיים גם לצאת מהאולם, העיקר לראות.

יפעת שאשא ביטון: אנחנו כבר אחרי זה.

יפעת שאשא ביטון: אנחנו כבר בפרקטיקה.

יבגני סובה: אני רק רוצה לברך.

יבגני סובה: מותר גם לברך.

יבגני סובה: דבר שני לגבי ספורט.

יבגני סובה: אתמול ראינו משחק נפלא, גמר ליגת אלופות.

יבגני סובה: הלב כאב לי פעמיים, פעם אחת שהיציעים היו ריקים שם.

יבגני סובה: המשחק היה בליסבון.

יבגני סובה: פעם שנייה, שהכדורגל הישראלי כנראה עוד לא הגיע ולא יגיע לרמות כאלה.

יבגני סובה: אין סיבה שבאצטדיון של 30,000– 40,000 לא יכניסו 3,000–4,000.

יבגני סובה: משפט אחרון לסיום.

יבגני סובה: יש לנו היום למעלה מ-70,000 אנשים שכבר החלימו מקורונה.

יבגני סובה: אפשר למלא כמה אצטדיונים באנשים שכבר החלימו מקורונה, אז תתחילו לחשוב בחיוב.

יבגני סובה: אל תתחילו לחשוב איך למנוע מאנשים ליהנות מהחיים, כי החיים ממשיכים.

יבגני סובה: תרבות במקום פתוח, באצטדיון גדול, אפשר למצוא נוסחה וגם לעבור את ה-300, 500 ו-1,000.

יבגני סובה: אפשר לעשות גם ב-5,000 איש ולא יקרה שום דבר.

יבגני סובה: אפשר לעשות את המשחקים.

יבגני סובה: זאת הצעתנו.

גיא גוטמן: זה לא הדיון כרגע אבל אנחנו עובדים על זה.

יפעת שאשא ביטון: תודה רבה חבר הכנסת סובה.

יפעת שאשא ביטון: כמו שאמרתי קודם, ענף הספורט חשוב מאוד.

יפעת שאשא ביטון: נדון בו בנפרד.

יפעת שאשא ביטון: נשאיר את הבמה לתרבות.

יפעת שאשא ביטון: בני כהן ביקש להתייחס.

יפעת שאשא ביטון: אם יש מישהו נוסף שמבקש להתייחס בקצרה, אז שישלח לוועדה כי אנחנו תיכף סוגרים את הדיון.

יפעת שאשא ביטון: בבקשה, בני.

בני כהן: תודה רבה.

בני כהן: קודם כל רציתי להגיד לך תודה רבה על המחויבות שלך והרצינות שאת עושה את הדברים ומקדמת את הדברים, הולכת עם האמת שלך עד הסוף.

יפעת שאשא ביטון: תודה רבה.

בני כהן: זה קודם כל.

בני כהן: אבא שלי לימד אותי הכרת הטוב, אז מעט מזה.

בני כהן: עד עכשיו היו נציגים מהמרכז שדיברו על התרבות, על התיאטרון, שזה מאוד חשוב.

בני כהן: אגב, יש לי מנוי בתיאטרון הבימה, אז חשוב שיתחילו לפעול.

בני כהן: אני מקווה שאני מייצג פה הרבה מוסדות תרבות מהדרום, מהנגב, מהצפון שהם לא מוסדות כאלה ענקיים.

בני כהן: אנחנו מוסד צנוע, פעיל לאורך כל השנה בצורה יום-יומית.

בני כהן: אני חושב שמזמן יכולנו להמשיך לפעול.

בני כהן: אני רוצה להגיד לכם, רבותיי, עדיין יש חלק נכבד של האוכלוסייה שחושש להגיע.

בני כהן: את זה ראינו בשבועיים שהיינו עוד פתוחים, בין לבין.

יפעת שאשא ביטון: אמר לי איש חכם השבוע שצריך למצוא חיסון להפחדה לפני החיסון לקורונה, כי מפלס הפחד פה הוא מאוד גדול.

בני כהן: אני מסכים עם הנקודה הזאת.

בני כהן: אני אומר, לפחות ילדים והצעירים זו אוכלוסייה צעירה, שיבואו.

בני כהן: זה חשוב שיבואו.

בני כהן: אני רוצה לגזור את הכאוס הגדול הזה שקיים בקורונה ואני רוצה לספר לכם שזה כאוס שאפשר להתקיים בקורונה, ואנחנו מחכים כבר שיעזוב אותנו הגל העכור הזה, אבל חבר'ה, אל תשכחו שאנחנו פה באזור סובלים ממתיחות.

בני כהן: לאורך שנים אנחנו חווים את זה.

בני כהן: אני שמח שיש ועדת קורונה ויש תמיכה ממשלתית.

בני כהן: אמנם זה לא ארצי אבל בואו תחשבו גם בימי שגרה לראות איך מפצים את האזור הזה על סבל בלתי נסבל על תקופות מאוד קשות, כשאנחנו לא מפוצים על זה.

בני כהן: אני לא מצפה שיהיה באותה מסה כי זה כאוס עולמי, אבל חבר'ה, בואו נחשוב גם מה אנחנו עוברים, ילדנו, האוכלוסייה המבוגרת עוברת כאן בימים מאוד טרופים.

בני כהן: אנחנו נחכה, ואני מקווה שזה לא רק פוליטי, שב-1.9 אכן ניכנס למתווה.

בני כהן: אצלנו בסינמטק בשדרות יש לנו שלושה פתחים.

בני כהן: יש לנו שני אולמות.

בני כהן: אין שום בעיה לשלוט על העניין.

בני כהן: עשינו את זה, ושיבואו עלינו ימים טובים.

בני כהן: תודה רבה.

יפעת שאשא ביטון: אמן.

יפעת שאשא ביטון: תודה רבה, בני.

יפעת שאשא ביטון: כל מה שאנחנו מדברים עליו נוגע גם לבתי קולנוע.

יפעת שאשא ביטון: אנחנו לא עושים את ההפרדה.

יפעת שאשא ביטון: חשוב לוודא כי זה עלול להתפספס לא בכוונה.

גיא גוטמן: היה לנו על זה איזשהו אישיו משפטי.

גיא גוטמן: אחת מ-187 הבקשות למתחמים, הם רצו להקרין סרט בדרייב אין והמשטרה המקומית, זה היה בדימונה, לא אישרה כי אמרו שקולנוע זה לא.

יפעת שאשא ביטון: גם בירוחם.

גיא גוטמן: היועצים המשפטיים של משרד הבריאות ביחד עם שלנו, של משרד התרבות, הוצאנו חוות דעת שהקולנוע זה תרבות לכל דבר.

גיא גוטמן: יש לזה עגינה משפטית אז אין שום בעיה.

יפעת שאשא ביטון: מאה אחוז.

יפעת שאשא ביטון: מצוין.

יפעת שאשא ביטון: תודה רבה, חשוב.

יפעת שאשא ביטון: גיא תלם, בקשה בקצרה.

גיא תלם: צוהריים טובים, אני מנכ"ל תיאטרון חולון.

גיא תלם: אני מדבר פה גם הפעם בשם היכלי התרבות בישראל.

גיא תלם: אני נאלץ להזכיר שוב ש-80% מפעילות התרבות בישראל, ובוודאי שמדובר באומנויות הבמה, אומנויות הביצוע, מתקיימים בהיכלי התרבות בישראל שפרוסים מדן ועד אילת.

גיא תלם: לגבי המתווה, יש הרבה אנשים שעושים עבודה מצוינת.

גיא תלם: כולנו מודים להם, כולנו אסירי תודה.

גיא תלם: זה הזדמנות גם מבחינתנו להודות לוועדה שנותנת במה מאוד חשובה לעניין התרבות, גם יושבת-ראש הוועדה וגם חברי הכנסת שמשתתפים.

גיא תלם: עם זאת, הנושא של המתווה מאוד לא ברור לפחות בשתי נקודות, הנקודה של מכל כניסה יכנסו 100 אנשים, שסותרת את מה שאמר גיא ממשרד התרבות על עד 500 איש.

גיא תלם: בעניין הזה צריך הבהרה.

גיא תלם: מאות מוסדות תרבות במדינת ישראל צריכים לדעת איפה הם עומדים.

גיא תלם: הם צריכים להיות יותר ברורים ויותר ממוקדים ופחות מעורפלים כשמעבירים לנו מידע בעניין הזה.

גיא תלם: עניין של יישוב, לפחות פר אתר של משרד הבריאות, רוב הרשויות בארץ הן צהובות, מיעוטן ירוקות ומיעוט מהקצה השני הן אדומות, אז יש פה סתירה בין מה שפרופ' גרוטו הציג.

גיא תלם: חבל שהוא לא כאן.

גיא תלם: את העניין הזה גם צריך להבהיר.

גיא תלם: אסיים את דבריי בנקודה שהייתי גם בפעם הקודמת וכאן גם לאוזניו של גיא ממשרד התרבות.

גיא תלם: המדינה, בין אם באמצעות משרד התרבות ובין בדרך אחרת צריכה להיות שוויונית בכספים ובסיוע שהיא מעניקה למוסדות התרבות ברחבי הארץ לפיצוי על אובדן הכנסות, מה שאמר פה חברי ומורי ורבי, נעם.

גיא תלם: לא יתכן שקבוצה קטנה ומצומצמת תקבל מענק באופן שיאפשר לה לפעול, בעוד שכ-100 מוסדות תרבות ברחבי הארץ שעיקר הפעילות מתקיימת בהם לא יוכלו לתפקד.

גיא תלם: את העניין הזה צריך לפתור.

גיא תלם: אי אפשר להתעלם ממנו.

גיא תלם: אי אפשר לטאטא אותו מתחת לשטיח ואי אפשר להקשיב כאילו שהוא לא קיים.

גיא תלם: צריך לטפל ולפתור את העניין הזה.

גיא תלם: תודה.

יפעת שאשא ביטון: תודה רבה לך, גיא.

יפעת שאשא ביטון: אני רק אומר לגבי הצבעים של היישובים השונים.

יפעת שאשא ביטון: דיבר פה פרופ' גרוטו ואמר שיש נוסחה חדשה לחישוב ערים ירוקות וכתומות וצהובות.

יפעת שאשא ביטון: לפי המתווה החדש רובן ירוקות למעט מקומות שבאמת יש בהם איזושהי חריגה.

יפעת שאשא ביטון: צריך גם לזכור שזה לא אומר שביישובים צהובים או כתומים אין פעילות.

יפעת שאשא ביטון: יש פעילות, רק במתווים אחרים מבחינת היקף המשתתפים שיכולים להיכנס לכל מקום.

יפעת שאשא ביטון: לגבי הנושא שהעלית שהוא מאוד חשוב אגב לא רק לגבי התרבות אלא בכלל, העניין של הנחיות, גיא.

יפעת שאשא ביטון: תפשטו אותן לאנשי השטח.

יפעת שאשא ביטון: גם כשתקבלו את ההחלטה על מספר הכניסות וכו', שיהיה להם ברור בסוף איך הם מתרגמים את זה, כל אחד למקום שהוא נמצא בו.

יפעת שאשא ביטון: העניין של בהירות ההנחיות הוא מאוד קריטי כאן.

יפעת שאשא ביטון: מה שרציתי לשאול, ההתייחסות לנושא של הפיצוי שהוא מדבר.

יפעת שאשא ביטון: למה הם בחוץ, זאת אומרת, הם לא מחלק מהמתווה?

גיא גוטמן: המתווה הכספי שחולק הוא אך ורק למוסדות תרבות נתמכים.

גיא תלם: זו אמירה שאני לא מבין מה עומד מאחוריה.

גיא תלם: זה כמו לומר שמי ששם המשפחה שלו מתחיל ב-ש', יקבל סיוע ומי שמתחיל ב-ד', לא.

יפעת שאשא ביטון: גיא, אני אסביר לך.

יפעת שאשא ביטון: מבחינה חוקית בדרך כלל מוסדות שנתמכים, אז גם המדינה יכולה לסייע להם.

יפעת שאשא ביטון: למוסדות פרטיים זה קצת יותר מורכב.

יפעת שאשא ביטון: אמרנו גם בדיון הקודם, אנחנו בסוף נמצאים באיזושהי מציאות של משבר שהמדינה הלכה ונתנה כסף לעצמאים, לאנשים פרטיים.

יפעת שאשא ביטון: המדינה עשתה את זה.

יפעת שאשא ביטון: כל התוכניות האלה, המענק לכל אזרח, הכנסנו כסף לאנשים פרטיים.

יפעת שאשא ביטון: זה אומר שאפשר למצוא פתרון.

יפעת שאשא ביטון: אי אפשר לקחת פלח שוק שלם ולהגיד, אנחנו לא מתעסקים איתו.

יפעת שאשא ביטון: אני יודעת שזה לא אתם באופן ישיר אבל זה אתם יחד עם משרד האוצר חייבים לשבת ולמצוא מתווה כמי שאתם אמונים על התרבות, אז זה על התרבות ובכלל.

יפעת שאשא ביטון: תלחצו על משרד האוצר.

יפעת שאשא ביטון: אני מבקשת שמול האוצר תמצאו את הדרך לסייע להם כי זה יהיה לא אחראי אפילו אם אנחנו ניקח פלח שלם בשוק ופשוט נגרום לו להתמוטט.

יפעת שאשא ביטון: אנחנו בסוף רוצים את כולם עם הראש מעל המים, להחזיר אותם לפעילות.

יפעת שאשא ביטון: אינטרס אפילו לאומי שלנו מעבר לאינטרס שלהם.

גיא גוטמן: אינטרס חד משמעי.

גיא גוטמן: זה מאוד מורכב ואני לא רוצה לעורר פה תקוות שווא.

גיא גוטמן: אנחנו העלינו את זה כמה פעמים לדיון.

גיא גוטמן: יש פה מורכבות מאוד גדולה, נושא של עסקים שהם ברובם נתמכים על ידי רשויות מקומיות.

יפעת שאשא ביטון: תעשו את זה מול השלטון המקומי שימצאו פתרון.

גיא גוטמן: השלטון המקומי כמובן ויש פה עניין של גם גופים פרטיים.

גיא גוטמן: גוף התרבות אולי היום הכי גדול בארץ למשל זה הזאפה, שזה גוף עסקי פרטי שגם נמצא באיזשהו קושי מסוים.

גיא גוטמן: האם משרד התרבות כמשרד תרבות צריך לעזור לזאפה?

גיא גוטמן: אני שואל שאלה.

יפעת שאשא ביטון: לא יודעת, אבל האם להיכלי תרבות שנתמכים על ידי השלטון המקומי, שזה חלק מהצד הפורמלי של מדינת ישראל, בכל זאת - - -

גיא גוטמן: נכון.

יפעת שאשא ביטון: האם הם מסייעים?

יפעת שאשא ביטון: חייבים.

יפעת שאשא ביטון: הרי בסוף יש לנו אינטרס.

יפעת שאשא ביטון: המדינה השקיעה כל כך הרבה בהיכלים האלה ובסוף להגיד להם, לא, אנחנו לא מסוגלים להחזיק אתכם בחיים, זאת בעיה.

גיא גוטמן: מסכים לגמרי.

גיא גוטמן: יש פה עניין עם השלטון המקומי.

יפעת שאשא ביטון: הם סמי-פרטיים, הם לא פרטיים לגמרי.

יפעת שאשא ביטון: אני מבקשת שבסיכום זה ייכנס למשרד האוצר, במיוחד הנושא של היכלי התרבות, אלה שעובדים ברשויות המקומיות והרבה פעמים גם מטעם הרשויות המקומיות.

יפעת שאשא ביטון: הם גופים שאנחנו חייבים לסייע להם.

יפעת שאשא ביטון: אני אעקוב אחרי זה, גיא.

יפעת שאשא ביטון: רגע לפני שאני מסכמת, כמובן אי אפשר בלי.

יפעת שאשא ביטון: קטורזה עכשיו כתב לי שהוא מבקש לדבר, אז בשמחה רבה, אבל אני רק רגע אתחום את הדיון.

יפעת שאשא ביטון: אנחנו נעקוב אחר האישור של המתווה בימים הקרובים.

יפעת שאשא ביטון: אנחנו כמובן גם נהיה עם היד על הדופק כדי לוודא שזה קורה.

יפעת שאשא ביטון: אמרתי גם ברמה האישית, אני כראש ועדה אהיה מוכנה בכל זמן להגיע לכאן אם נידרש כדי לאשר את זה.

יפעת שאשא ביטון: מתווה הפיצוי, דיברתם על מקסימום שבועיים במידה וזה יצטרך לחזור חזרה להערות הציבור, אז גיא, אני מבקשת שאתם תיתנו את הסטטוס ואת ההתקדמות לוועדה כדי שנראה שהדברים קורים וגם מה המתווה שבסופו של דבר הוסכם עליו.

יפעת שאשא ביטון: לגבי הקולנוע, אמרתם שהכנסתם את זה.

יפעת שאשא ביטון: מבחינתי אני חושבת שזה הסיכום.

יפעת שאשא ביטון: קטורזה, משהו להוסיף, להעלות לנו חיוך?

ישראל קטורזה: אני קודם כל רציתי להגיד שמצד אחד אני רוצה שעולם התרבות יחזור.

ישראל קטורזה: מצד שני יהיה לי חסר לא לראות אותך כל שבוע, ובכלל התרגלתי מאוד לראות את הנחיריים של כל מנהלי התיאטרון, שזה באמת מחזה.

ישראל קטורזה: אני לא יודע מה המתווה, כמה אנשים אפשר להכניס לשם.

ישראל קטורזה: חשוב לי להגיד דבר אחד.

ישראל קטורזה: קודם כל, אני התחלתי להופיע.

יפעת שאשא ביטון: יופי, בשעה טובה.

ישראל קטורזה: השבוע הופעתי בעומר, בחוץ.

ישראל קטורזה: מתווה, מרחק, אנשים, אוויר, לב.

ישראל קטורזה: אתם לא מבינים.

ישראל קטורזה: קיבלתיSMS כמה זה עשה להם טוב.

ישראל קטורזה: אני חושב שבאמת צריך להגיד מילה טובה.

ישראל קטורזה: התחלנו משהו.

ישראל קטורזה: יש תהליך, יש הופעות.

ישראל קטורזה: זה התחיל.

ישראל קטורזה: צריך אולמות.

ישראל קטורזה: אני לא יודע על כניסות.

ישראל קטורזה: הייתי צריך לשאול את גרוטו האם עכשיו מייצרים מטוסים עם עוד כניסות, כי אני יודע שבמטוס יש שתי כניסות.

ישראל קטורזה: השאלה איך יכניסו.

ישראל קטורזה: מטוס זה כמו אולם.

ישראל קטורזה: אם העיר היא ירוקה ופתאום סגרנו שם הופעה ופתאום היא תהיה כתומה, מה עושים בדרך השחקנים?

ישראל קטורזה: האם הם באים עם צבע לצבוע את זה חזרה לירוק?

ישראל קטורזה: צריך לחשוב מה קורה כי הופעות נסגרות מראש.

יפעת שאשא ביטון: שאלה מצוינת.

ישראל קטורזה: פרופ' יהודה אדלר שהוא גם איתנו, בדיוק שאלתי אותו בפרטי מה קשור פרופ' לשיקום הלב, אז הוא אמר לי שבלי לב אין תרבות.

ישראל קטורזה: אני רוצה להגיד לו מפה, שתדע לך שבאמת אתה צודק כי עכשיו כשאתה רואה תרבות ושהתרבות תחזור, זה יעשה טוב לאנשים בלב והם לא יצטרכו שיקום.

ישראל קטורזה: ב"שבעה" של אבא שלי, כשישבנו, באה אלי אישה אחת ואמרה לי, ישראל, תשמע, הכרנו את אבא שלך.

ישראל קטורזה: לא ידענו שהוא היה פרופסור.

ישראל קטורזה: לי זה עשה טוב, אז אמרתי לה, כן, יש דברים שגילינו רק אחרי.

ישראל קטורזה: מה הסתבר לי?

ישראל קטורזה: למטה הייתה מודעה.

ישראל קטורזה: לאבא שלי קראו פרוספר.

ישראל קטורזה: זהו, היא טעתה.

יפעת שאשא ביטון: קטורזה, שיהיו לנו רק בשורות טובות.

ישראל קטורזה: שיהיו לנו רק בשורות טובות ונמשיך.

ישראל קטורזה: בסוף זה קורה ב-1 בספטמבר, חוזרים ללימודים ותרבות.

יפעת שאשא ביטון: אמן.

יפעת שאשא ביטון: תודה רבה, קטורזה.

יפעת שאשא ביטון: העלית פה נקודה חשובה.

יפעת שאשא ביטון: גיא, אני מבקשת באמת לקחת בחשבון את העניין של מעברים.

יפעת שאשא ביטון: ישוב שהופך מירוק, אנחנו מקווים שלא יהיו לנו כאלה, אבל שיהפכו מירוק לכתום, לצהוב, שתהיה איזושהי הנחיה ברורה כדי שזה לא יהיה בהנחתות.

יפעת שאשא ביטון: נקודה מאוד חשובה שאמרתי אותה גם מקודם אבל חשוב לי לחדד, הקשר עם השטח.

יפעת שאשא ביטון: כל דבר שמתקבל, תתייעצו עם האנשים בשטח כדי לראות שזה באמת ישים ומתכתב עם המציאות.

יפעת שאשא ביטון: אני יודעת שאתם מדברים איתם אבל תנסו לדבר עם כל הפלחים השונים שיש שם כדי שבאמת לא נפספס אף אחד.

יפעת שאשא ביטון: מה שחשוב זה שלא נפספס אף אחד כי בסוף אני יודעת שכולנו רוצים להצליח, אז שגם נוכל לעשות את זה.

יפעת שאשא ביטון: חברים, תודה רבה, ניפגש ב-1 בספטמבר, אני מקווה, בתיאטראות, באולמי המופעים, בחוץ, ואנחנו כמובן נעקוב שזה קורה.

יפעת שאשא ביטון: הדיון נעול.